CELEX: 32020R2004
Language: da
Date: 2020-11-26 00:00:00
Title: Den Europæiske Centralbanks forordning (EU) 2020/2004 af 26. november 2020 om ændring af forordning (EU) nr. 1333/2014 om pengemarkedsstatistik (ECB/2020/58)

8.12.2020   
               
               
                  DA
               
               
                  Den Europæiske Unions Tidende
               
               
                  L 412/31
               
            
         DEN EUROPÆISKE CENTRALBANKS FORORDNING (EU) 2020/2004
         af 26. november 2020
         om ændring af forordning (EU) nr. 1333/2014 om pengemarkedsstatistik (ECB/2020/58)
         STYRELSESRÅDET FOR DEN EUROPÆISKE CENTRALBANK HAR —
         under henvisning til traktaten om Den Europæiske Unions funktionsmåde,
         under henvisning til statutten for Det Europæiske System af Centralbanker og Den Europæiske Centralbank, særlig artikel 5,
         under henvisning til Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (1), særlig artikel 5, stk. 1, og artikel 6, stk. 4,
         ud fra følgende betragtninger:
         
                     (1)
                  
                  
                     Det er i forordning (EF) nr. 2533/98 fastsat, at Den Europæiske Centralbank (ECB) i behørigt begrundede tilfælde har ret til at indsamle statistiske oplysninger fra rapporteringsenhederne på et konsolideret grundlag, herunder oplysninger om de enheder, der er under deres kontrol. ECB præciserer med henblik herpå omfanget af konsolideringen. For at der skal kunne produceres pengemarkedsstatistikker regelmæssigt, kræves det i henhold til Den Europæiske Centralbanks forordning (EU) nr. 1333/2014 (ECB/2014/48) (2), at rapporteringsenhederne dagligt indberetter statistiske oplysninger om pengemarkedsinstrumenter til den nationale centralbank i den medlemsstat, hvor de er residente, eller til ECB, på et konsolideret grundlag, herunder for alle deres filialer i EU eller EFTA.
                  
               
                     (2)
                  
                  
                     De statistiske oplysninger vedrørende rapporteringsenhedernes filialer i Det Forenede Kongerige er signifikant med hensyn til den samlede mængde. I betragtning af den korte eurorentes (€STR) afhængighed af de statistiske oplysninger, der indberettes i henhold til forordning (EU) nr. 1333/2014 (ECB/2014/48), er det nødvendigt at sikre fortsat indberetning af statistiske oplysninger for de pågældende filialer med henblik på yderligere at sikre adgang til statistikker af høj kvalitet over europengemarkedet.
                  
               
                     (3)
                  
                  
                     Overgangsperioden fastsat i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab udløber den 31. december 2020. For at Det Europæiske System af Centralbanker kan fortsætte med at modtage daglige statistiske oplysninger vedrørende pengemarkedsinstrumenter for så vidt angår rapporteringsenheders filialer i Storbritannien, er der behov for at udvide anvendelsesområdet for konsolideret indberetning med hensyn til filialer i artikel 3, stk. 1, i forordning (EU) nr. 1333/2014 (ECB/2014/48).
                  
               
                     (4)
                  
                  
                     Forordning (EU) nr. 1333/2014 (ECB/2014/48) bør derfor ændres i overensstemmelse hermed —
                  
               VEDTAGET DENNE FORORDNING:
         
            Artikel 1
            Ændring
            Artikel 3, stk. 1, i forordning (EU) nr. 1333/2014 (ECB/2014/48) erstattes af følgende:
            
               
                  »1.   For at der skal kunne produceres pengemarkedsstatistikker regelmæssigt, indberetter rapporteringsenhederne dagligt statistiske oplysninger om pengemarkedsinstrumenter til den nationale centralbank i den medlemsstat, hvor de er residente, på et konsolideret grundlag, herunder for alle deres filialer i EU eller EFTA samt for deres filialer beliggende i Det Forenede Kongerige. De statistiske oplysninger, der kræves indberettet, fremgår af bilag I, II og III. Rapporteringsenhederne indberetter de krævede statistiske oplysninger i overensstemmelse med mindstestandarderne for overførsel, nøjagtighed, begrebsmæssig overensstemmelse, revisioner og dataintegritet som fastsat i bilag IV. Den nationale centralbank videresender de statistiske oplysninger, den modtager fra rapporteringsenhederne, til ECB i overensstemmelse med denne forordnings artikel 4, stk. 2.«
               
            
         
         
            Artikel 2
            Afsluttende bestemmelser
            Denne forordning træder i kraft på fjerdedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i medlemsstaterne i henhold til traktaterne.
            Udfærdiget i Frankfurt am Main, den 26. november 2020.
            
               
                  For ECB's Styrelsesråd
               
               Christine LAGARDE
               
                  Formand for ECB
               
            
         
         
            (1)  Rådets forordning (EF) nr. 2533/98 af 23. november 1998 om Den Europæiske Centralbanks indsamling af statistisk information (EFT L 318 af 27.11.1998, s. 8).
         
            (2)  Den Europæiske Centralbanks forordning (EU) nr. 1333/2014 af 26. november 2014 om pengemarkedsstatistik (ECB/2014/48) (EUT L 359 af 16.12.2014, s. 97).